**SALONA**

U srijedu (8.5.) su učenici od 1. do 4. razreda matične škole, područne škole Gornji Muć i područne škole Brštanovo imali priliku vidjeti jednu od mnogih zanimljivosti i prirodnu baštinu lijepe naše.

Učenici su ovom prilikom posjetili antički grad Salonu i uvjerili se kako u njihovoj neposrednoj blizini postoji nešto toliko lijepo i bogato povijesnom baštinom. Uživali su u sunčanom vremenu i predivnom zelenom okruženju u kojem se, gdje god se okrenuli, nalazilo poneko nalazište.

Na samom početku učenici su poslušali o samoj povijesti i nastajanju te naučili da je Salona, [antička](https://hr.wikipedia.org/wiki/Antika) metropola [rimske](https://hr.wikipedia.org/wiki/Rimsko_Carstvo) provincije Dalmacije smještena na središnjem dijelu istočnojadranske obale. U antici je bila glavni grad rimske provincije, da bi u vrijeme [seobe naroda](https://hr.wikipedia.org/wiki/Seoba_naroda) bila napuštena, a poslije se istočno od razvalina antičkog grada razvio [hrvatski](https://hr.wikipedia.org/wiki/Hrvati) [srednjovjekovni](https://hr.wikipedia.org/wiki/Srednji_vijek) grad [Solin](https://hr.wikipedia.org/wiki/Solin).

Nakon toga su uživali šetati po prirodi kroz ostatke bogate kulture, dok im je vodič Luka detaljno, zanimljivo i na njima prihvatljiv način objašnjavao znamenitosti. Na trenutak su i oni bili mali arheolozi te su kroz igru pronalazili stare predmete, opisivali ih, objašnjavali čemu služe, od čega se rade te prezentirali i objašnjavali drugim učenicima.

















